થોડીવાર વિચાર્યા પછી સરપંચે રસ્તો સુજાડ્યો, ‘સાહેબ, એક રસ્તો છે. આમ તો અમે એને ઘણી વાર બોલાવ્યો પણ એ અહીં આવતો નથી. કહે છે બહેનની સગાઈમાં ચોક્કસ આવીશ. હું એને ફોન કરું છું કે બહેનની સગાઈ ગોઠવાઈ ગઈ છે. કાલે ને કાલે અહીં આવી જાય. જોઈએ શું જવાબ આપે છે.’ સરપંચ બાપા દુઃખ ગળીને ઇ. ઝાલાનો સાથ આપી રહ્યા હતા. એ દીકરાને ગુનાખોરીના વધારે ઊંડા દલ-દલમાં ખૂંપવા દેવા નહોતા માંગતા. ઇ. ઝાલાને પણ રસ્તો ગમી ગયો. સરપંચ બાપાએ તાત્કાલિક ખિસ્સામાંથી ડાયરી કાઢી, પછી બીજા ખિસ્સામાંથી દીકરાએ હમણા જ અપાવેલો નવો મોબાઇલ કાઢ્યો અને ઝીણી આંખે નંબર લગાવવા માંડ્યા.